Zenia Stampe (RV), 2014-01-30:
Forespørgslen bygger jo på en bekymring eller ligefrem mistanke om, at USA's efterretningstjeneste foretager ulovlig overvågning af danske borgere, virksomheder og politikere.
Forespørgslen bygger vel også i et eller andet omfang på en antagelse eller mistanke om eller bekymring for, at regeringen og danske myndigheder enten stiltiende accepterer en sådan ulovlig overvågning eller ligefrem ansporer til det.
Jeg vil derfor gerne starte med at slå noget helt fast.
Vi læser også aviser, og vi ser også med stor alvor på de anklager og mistanker, der har været fremme i pressen, for vi ville aldrig acceptere, at den type krænkelser af danske statsborgere finder sted.
Det gælder for Det Radikale Venstre som parti, det gælder den radikale folketingsgruppe, det gælder de radikale ministre, og det gælder regeringen.
Når jeg derfor siger, at vi ikke har grundlag for at tro, at USA foretager ulovlig overvågning af Danmark, er det ikke, fordi jeg bare er ligeglad eller synes, det er det mest bekvemme svar, men så er det, fordi jeg ved, at min regering ikke vil acceptere det, at de ansvarlige myndigheder, som vi som regering er ansvarlig for, ikke vil acceptere det, og fordi vores kontroludvalg, hvor vi jo selv er repræsenteret, ikke vil acceptere det.
Det er derfor min klare forventning og opfattelse, at man på alle disse niveauer tager anklagerne og mistankerne alvorligt, og at man gør, hvad man kan for at forhindre og forsikre sig imod, at noget i den retning sker.
Det vil sige, at man gør alt, hvad man kan for at afsløre det, og at man gør alt, hvad man kan for at handle på det, hvis man fik kendskab til noget.
Det er på det grundlag, jeg bygger sætningen: Vi har ikke noget grundlag for at antage, at der bliver foretaget ulovlig overvågning af danskere af de amerikanske efterretningstjenester.
Jeg kan fuldstændig bekræfte, at det er den handlemulighed, vi har.
Det er at gå til statsministeren og sige: Vi er blevet gjort bekendt med, at der foregår ulovligheder, og vi opfordrer dig til at gøre noget ved det.
Der må jeg jo bare lige sige en ting, hvis der under det her spørgsmål ligger en beskyldning eller en formodning om, at vi kunne have opnået information om den type overtrædelse, og at vi så enten ville have undladt at gå til vores statsminister, eller, hvis vi var gået til vores statsminister, havde fået svaret: Arh, det gider jeg ikke lige beskæftige mig med – undskyld, hun taler jo meget pænere end mig – det vil jeg ikke henholde mig til i dag.
Altså, hvis det er det, der er forestillingen, vil jeg selvfølgelig ikke sige, det er langt ude, men jeg synes, det ville være konspiratorisk.
Altså, jeg har ikke i min vildeste fantasi forestillet mig, at der er nogen i det her Folketing, der, hvis de sad på en sådan post, hverken som kontroludvalgsmedlem eller statsminister, ville sidde den type advarsler overhørig.
Man ville på den måde være medansvarlig for den form for ulovligheder.
Det ville være ekstremt alvorligt.
Og det tror jeg ikke der er nogen der ville kunne finde på.
Som et konkret svar til det vil jeg sige, at jeg tror, vi skal bruge de to kontrolorganer, vi har, både det nye tilsyn, men selvfølgelig også Folketingets kontroludvalg.
Og det, jeg plejer at sige til min folketingsgruppe – og det kan jeg jo godt sige, for det handler ikke om, hvad jeg siger i Kontroludvalget – er, at det kontroludvalg jo ikke bliver bedre end dets medlemmer og det arbejde, vi udfører, og det engagement og det ansvar, vi føler som medlemmer af det kontroludvalg.
Så jeg vil da i hvert fald sige, at der jo påhviler de partier og de medlemmer, der sidder i Kontroludvalget, et ansvar i forhold til selvfølgelig at bruge Kontroludvalget til at få testet nogle af de bekymringer, som bliver bragt til torvs indimellem, og som jo har været særlig massive her det sidste års tid.